ml en ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml en ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml en en ml pt en ml ml ml ml ml ml en en ml ml ml ml uk en en
skip to main | skip to sidebar
Showing posts with label യാത്രാവിവരണം. Show all posts
ഇത് വടകരയുടെ സ്വന്തം സാന്‍ഡ് ബാങ്ക്സ് ....
കടലും, പുഴയും ഒന്ന് ചേരുന്ന ഒരു മനോഹര തീരം....
ഇവിടുത്തെ സായാഹ്നങ്ങള്‍ക്ക്‌ എന്തോ ഒരു വല്ലാത്ത ഭംഗിയാണ്,  പ്രകൃതിയുടെ ഒരു പാട് നിറച്ചാര്‍ത്തുകള്‍ നിങ്ങള്‍ക്ക്  ഇവിടുത്തെ അസ്തമയത്തില്‍ കാണാം...
ഓരോ പ്രാവശ്യവും ഈ തീരത്ത്‌ കാണുന്ന അസ്തമയം മുന്‍പ് കണ്ടത്തില്‍ നിന്നും വളരെ വ്യത്യസ്ഥമായാണ്  തോന്നാറ്, പ്രകൃതിയെന്ന കലാകാരന്റെ മനോഹരമായ വര്‍ണ്ണകൂട്ടുകളായിട്ടു....
ഇതൊരു അഴിമുഖമാണ് , ഇവിടെ  കുട്യാടിപുഴ, മൂരാട് പുഴയായി പിന്നെ കോട്ടക്കല്‍ പുഴയായി കടലില്‍ ചേരുന്നു.
ഇവിടെ കടലും, പുഴയും ഒന്ന് ചേരുന്നു.....
ഈ മനോഹര തീരത്ത്‌ തരുമോ ഇനിയൊരു ജന്മ്മം കൂടെ, എനിക്കൊരു  ജന്മ്മം കൂടെ ......
എനിക്കിഷ്ടപ്പെട്ട നിറങ്ങള്‍..... ചാര നിറം അതിന്റെ വ്യത്യസ്ത ടോണുകളില്‍.....
പണ്ട് ഈ കടല്‍ തീരത്ത്‌ വന്നു നനഞ്ഞ മണലില്‍ 'പരശുരാമനോട് തോറ്റ കടല്‍ ' എന്നെഴുതിവെക്കുന്നതും, ഉടനെ തിരമാലകള്‍ വന്നു അത് മായ്ച്ചു കളയുന്നതും വീണ്ടും കുറച്ചു കൂടെ കരയിലേക്ക് മാറി എഴുതുന്നതും, അതും തിരമാലകള്‍ മായ്ച്ചു കളയുന്നത് മൊക്കെ ഇന്നും മനസ്സില്‍ മായാതെ നില്‍ക്കുന്ന ചില ബാല്യ കാലചിത്രങ്ങളാണ്....കടലിന്റെ അഭിമാനത്തെ തൊട്ടുകളിച്ചത്തിന്റെ പ്രധിഷേധമായിരിക്കാം അന്ന് ആ തിരമാലകള്‍പ്രകടിപ്പിച്ചത്....
ഇപ്പോള്‍ ഇവിടെ കടലിനോടു ചേര്‍ന്ന് നീളത്തിലുള്ള കരിങ്കല്‍ ഭിത്തി കെട്ടിയിരിക്കുന്നു, കടല്‍ക്ഷോഭത്തെ നേരിടാന്‍, മുന്‍പ് ഈ ഭിത്തി ഉണ്ടായിരുന്നില്ല.. കടലിലെക്കിറങ്ങാന്‍ എളുപ്പമായിരുന്നു, ഇപ്പോള്‍ ഇവിടെ കടലില്‍ ഇറങ്ങുന്നത് കുറച്ചു അപകടം പിടിച്ച ഏര്‍പ്പാടാണ്.വലിയ കരിങ്കല്‍ പാളികളില്‍ ചവിട്ടി വേണം ഇറങ്ങാന്‍, അല്‍പ്പം ശ്രദ്ധ മാറിയാല്‍ അപകടം ഉറപ്പ്.
അല്ലങ്കില്‍ തന്നെ ഇന്നത്തെ ഈ തിരക്കുകള്‍ ക്കിടയില്‍ ആര്‍ക്കാണ് നേരം, മണലില്‍ എഴുതി അത് തിരമാലകള്‍ മായ്ച്ചു കളയുന്നതോക്കെ കണ്ടിരിക്കാന്‍...
ഈ മനോഹരതീരത്തിന് ചേര്‍ന്ന് ബിര്‍ല്ലയുടെ ഒരു പഴയ ബംഗ്ലാവ് ഉണ്ട്, പണ്ട് ഓണത്തിനും, വിഷുവിനുമോക്കെ  കടല്‍ത്തീരത്ത് വരുമ്പോള്‍ ഈ ബംഗ്ലാവ് ഒരു അത്ഭുതകാഴ്ചയായിരുന്നു. അന്ന്  നമ്മള്‍ക്ക് ഉള്ളിലേക്ക് പ്രവേശനം ഇല്ലായിരുന്നു, ചുറ്റുമതിലുകള്‍ക്കുള്ളില്‍ വലിയ കാറ്റാടി മരങ്ങള്‍ ചോല വിരിച്ചു നിന്ന, പടിഞ്ഞാറന്‍ കാറ്റ്ഏറ്റു വലിയ ഗമയോടെ തലയുയര്‍ത്തി നിന്നിരുന്ന കെട്ടിട സമുച്ചയം....
ഇന്ന് ആ തലക്കനമോക്കെ മാഞ്ഞിരിക്കുന്നു, ചുറ്റു മതിലോക്കെ നാമ മാത്രമായിരിക്കുന്നു,
കടല്‍ തീരം മണ്ണിട്ട്‌ ഉയര്‍ത്തിയത്‌ കൊണ്ട് ഈ കെട്ടിടത്തിനടുത്ത്  പ്രവേശിക്കാന്‍ ഒരു ബുദ്ധിമുട്ടുമില്ല ഇപ്പോള്‍.
സാന്‍ഡ് ബാങ്ക്സില്‍ എത്തിച്ചേരാന്‍, വടകര അഞ്ചു വിളക്കിനു അടുത്തു നിന്ന് ജീപ്പ് സര്‍വീസുണ്ട്, പിന്നെ യഥേഷ്ടം ഓട്ടോറിക്ഷകളും കിട്ടും, മുന്‍പ് ബസ്സ്‌  സര്‍വിസ്  ഉണ്ടായിരുന്നു. ഈ ജീപ്പുകള്‍ പോകുന്നത് ഒരു കാലത്ത് വടകരയുടെ വാണിജ്യ കേന്ദ്രമായിരുന്ന താഴെ അങ്ങാടിയിലൂടെയാണ്,  വടകരയുടെ ജീവനാഡിയായിരുന്ന ആ പഴയ സ്ഥാപനങ്ങളുടെ ചില ശേഷിപ്പുകള്‍ ഇപ്പോഴും അവിടെ കാണാം, വടകരയുടെ പ്രധാന വരുമാന മാര്‍ഗ്ഗമായിരുന്ന കൊപ്രസംഭരണ ശാലകള്‍...
ഇവിടത്തെക്കുള്ള വേറൊരു വഴി പാക്കയില്‍ പ്രദേശത്തു കൂടെയാണ്, പാക്കയില്‍ കുഞ്ഞിരാമന്‍ വക്കീല്‍ പാലം വന്നതോടെ വടകര ടൌണില്‍ നിന്നും, റെയില്‍വേസ്റ്റേഷന്‍, ഐസ്റോഡ്‌ വഴി പുറങ്കരയിലേക്കും അവിടെ നിന്ന്  സാന്‍ഡ് ബാങ്ക്സിലെക്കും എത്തിച്ചേരാന്‍ വളരെ  എളുപ്പമാണ്.
സാന്‍ഡ് ബാങ്ക്സിന്‍റെ അടുത്തുള്ള  ഈ പുറങ്കര കടപ്പുറത്തായിരുന്നു ഒഞ്ചിയം രക്തസാക്ഷികളുടെ ശവശരീരങ്ങള്‍ ഒരു മിച്ചു ഒരു വലിയ കുഴിയില്‍ മറവു ചെയ്തത്. 1948 ഏപ്രില്‍ 30 ആണ്  ഒഞ്ചിയം വെടിവെപ്പ് നടന്ന ആ കറുത്തദിനം.
ആ വര്‍ഷം ഫെബ്രവരിയില്‍ കല്‍ക്കത്തയില്‍ നടന്ന രണ്ടാം പാര്‍ട്ടി കോണ്‍ഗ്രസ്സിന്റെ തീരുമാനങ്ങള്‍ റിപ്പോര്‍ട്ട്‌ ചെയ്യാനായി കുറുബ്രനാട്ടു താലൂക്ക് കമ്മിറ്റി യോഗം ചേരാനുള്ള പാര്‍ട്ടിയുടെ തീരുമാനം ഒറ്റുകാരില്‍ നിന്നും മണത്തറിഞ്ഞ പോലീസ് നേതാക്കളെ അറസ്റ്റു ചെയ്യാന്‍ മുതിര്‍ന്നതാണ്  പിന്നീട് ഏറ്റുമുട്ടലിലും, കിരാതമായ വെടിവെപ്പിലും ചെന്നെത്തിയത്, അന്നവിടെ പത്തു സഖാക്കളാണ് കൊല്ലപ്പെട്ടത്, അവരില്‍ പലരും 18 വയസ്സോ അതില്‍ താഴെയോ പ്രായമുള്ളവരായിരുന്നു. ഇപ്പോള്‍ ഇവിടെ ഒരു രക്തസാക്ഷിസ്തൂപമുണ്ട്, എല്ലാ ഏപ്രില്‍ 30 നും ഒഞ്ചിയം രക്തസാക്ഷി ദിനമായി ആചരിച്ചു  വരുന്നു.
കടലും പുഴയും ഒന്ന് ചേരുന്ന ഈ തീരത്തിന് തെക്ക് ഭാഗത്ത്‌ കാണുന്നത് വീരശൂര പരാക്രമിയും, സാമൂതിരി രാജാവിന്റെ പടത്തലവനുമായ കുഞ്ഞാലിമരക്കാരുടെ നാട്... 'കോട്ടക്കല്‍'.
ആ കാണുന്നത് കോട്ടക്കല്‍ കടപ്പുറം
ഇവിടെ ഈ കോട്ടക്കല്‍ കടപ്പുറത്ത് എല്ലാ വര്‍ഷവും മുടങ്ങാതെ കടലാമകള്‍ മുട്ടയിടാന്‍ വരാറുണ്ട്, ഈ മുട്ടകളെ സംരക്ഷിക്കാന്‍ ഇവിടുത്തെ പ്രകൃതി സ്നേഹികളായ കുറച്ചു നാട്ടുകാര്‍ ചേര്‍ന്ന് 'തീരം' എന്ന പേരില്‍ കൂട്ടായ്മയുണ്ടാക്കി  ഒരു ചെറിയ കെട്ടിടം പണിഞ്ഞു കടലാമയുടെ മുട്ടകളെയും,  ആമാക്കുഞ്ഞുങ്ങളെയും സംരക്ഷിച്ചു പോരുന്നു. ഈ കെട്ടിടം കോട്ടക്കല്‍ കൊളാവിപ്പാലം ബീച്ചിലാണ് . ഇവിടെ എത്തിച്ചേരാന്‍ കോഴിക്കോടെ വടകര റൂട്ടില്‍ ഇരിങ്ങല്‍ പ്രദേശം കഴിഞ്ഞു, മൂരാട് പാലം എത്തുന്നതിനു മുന്പായി പടിഞ്ഞാരേക്ക് ഒരു റോഡുണ്ട്‌  കൊട്ടക്കലേക്ക് പോകാന്‍. ഈ വഴിയില്‍ കുറച്ചു ദൂരം പോയി വഴി രണ്ടാകുന്ന സ്ഥലത്ത് നിന്നും അടുത്തുള്ള കടകളില്‍ അന്വേഷിച്ചാല്‍ ഇവിടേക്കുള്ള കൃത്യമായ വഴി പറഞ്ഞു തരും. ഇത് ഇപ്പോള്‍ കേരള വന്യജീവി സംരക്ഷണവകുപ്പിന് കീഴിലാണ്.
ഇവിടെ നിന്നും കിഴക്ക് ഭാഗത്തായി കാണുന്ന കരപ്രദേശം, പുതുപ്പണത്തിന്റെ  പടിഞ്ഞാറെ അറ്റമായ കക്കട്ടിയില്‍ ആണ്. കക്കട്ടിയുടെയും , പുറങ്കരയുടെയും ഇടയിലുള്ള പുഴയുടെ ഈ ഭാഗങ്ങളില്‍ സീസണ്‍ ആയാല്‍ സുലഭമായി കക്ക കിട്ടും,
ഇടക്ക് ചില പരിഷ്ക്കാരങ്ങളൊക്കെ വരുത്തിയെങ്കിലും, പൂര്‍ണ്ണമായി ഈ സ്ഥലത്തെ ഒരു ടൂറിസ്റ്റ് സ്പോട്ട് ആക്കി മാറ്റാന്‍ ഇതുവരെ കഴിഞ്ഞിട്ടില്ല. വിനോദ സഞ്ചാരത്തിനു അനന്തസാധ്യതകള്‍ ഉള്ള ഒരു സ്ഥലമാണിത്. അതിന്റെ ഏറ്റവും വലിയ തെളിവാണ് അവധി ദിവസങ്ങളില്‍ ഇവിടെ കാണുന്ന ജനത്തിരക്ക്.
'മദ്യപാനം അനുവദനീയമല്ല, സഞ്ചാരികള്‍ മാന്യത പുലര്‍ത്തുക...'
അതെ നമ്മള്‍ മാന്യത പുലര്‍ത്തുക തന്നെ ചെയ്യണം, മദ്യലഹരി ഇവിടെ നല്ലതല്ല, അപകടം വരാന്‍ സാധ്യത കൂടുതലാണ്, കടലും പുഴയും ഒന്ന് ചേരുന്നത് കൊണ്ട്, ഇവിടെ ഇടക്ക് ചില ഭാഗങ്ങളില്‍ ആഴത്തിലുള്ള കുഴികളുണ്ട്‌, വര്‍ഷകാലത്ത് ഇവിടെ ഇടക്ക് അപകട മരണങ്ങള്‍ ഉണ്ടായിട്ടുണ്ട്, വര്‍ഷങ്ങള്‍ക്കു മുന്‍പ് ഇവിടെ ഒരു പൂഴികോരുന്ന തോണ്ണിമറഞ്ഞപ്പോഴുണ്ടായ രക്ഷാപ്രവര്‍ത്തനങ്ങള്‍ ഞാന്‍ നേരില്‍ കണ്ടതാണ്,  അന്ന് മൃതശരീരം  കിട്ടിയത്  ഇവിടെ നിന്നും ഒരു പാട് ദൂരെ മാറിയിട്ടാണ്,  അടിയൊഴുക്ക് നല്ല പോലെ ഉള്ള പ്രദേശമാണിത്, കടലില്‍ ഈ ഭാഗത്ത് ഇറങ്ങരുത്.
തിരമാലകള്‍ നനയ്ക്കുന്ന, പായലുകള്‍ നിറഞ്ഞിരിക്കുന്ന ഈ പാറകൂട്ടങ്ങള്‍ക്കടുത്തു  അപകടങ്ങള്‍ പതിയിരിക്കുന്ന  കുഴികളുണ്ട്‌.....
കുറച്ചു പുതിയ പരിഷ്ക്കാരങ്ങള്‍  ഒക്കെ വരുന്നുണ്ട്... അതിനുവേണ്ടി മണ്ണിട്ട്‌ ഉയര്‍ത്തിയിരിക്കുന്നു...
വെള്ളിയാംകല്ല്  അങ്ങ് ദൂരെ കടലില്‍ ഒരു പൊട്ടുപോലെ....
സാന്‍ഡ് ബാങ്ക്സില്‍ നിന്നും അങ്ങ് ദൂരെ കടലില്‍ കാണുന്ന പാറകൂട്ടമാണ്   വെള്ളിയാങ്കല്ല് .
ഐതിഹ്യവും ചരിത്രവും സംഗമിക്കുന്ന ഒരു സമുദ്രസ്ഥാനം.
സാമൂതിരിയുടെ കപ്പല്‍പടയെ നയിച്ചിരുന്ന, കുഞ്ഞാലിമരയ്ക്കാറുടെ ഒളിപ്പോര്‍കേന്ദ്രമായിരുന്ന ഈ പാറക്കെട്ട് , പോര്‍ച്ചുഗീസ് കപ്പലുകളുടെ പേടി സ്വപ്നമായിരുന്നു.
പയ്യോളിയില്‍നിന്ന് പതിമൂന്നും, തിക്കോടിയില്‍നിന്ന് പാതിന്നാറും കിലോമീറ്ററാണ് കടല്‍മാര്‍ഗ്ഗം വെള്ളിയാങ്കല്ലിലേക്ക്,
എം. മുകുന്ദന്റെ 'മയ്യഴിപ്പുഴയുടെ തീരങ്ങളില്‍' ആത്മാക്കള്‍ തുമ്പികളായി പറക്കുന്ന വെള്ളിയാങ്കല്ല്,
'മലബാര്‍ മാന്വലി'ലില്‍ വില്യം ലോഗന്‍ വിശേഷിപ്പിക്കുന്ന ബലിക്കല്ല്...
ഐതീഹ്യങ്ങളില്‍ മാത്രമല്ല സാഹിത്യത്തിലും നിറയുന്ന ഒന്നാണ് വെള്ളിയാങ്കല്ല്.
ഫാന്റം പാറയെന്ന് അറിയപ്പെടുന്ന തലയോട്ടിയെ അനുസ്മരിപ്പിക്കുന്ന കൂറ്റന്‍ പാറയും അവിടെയുണ്ട്. വെള്ളിയാങ്കല്ലിലേക്കുള്ള യാത്രയില്‍ പരിചയമുള്ള മത്സ്യത്തൊഴിലാളികളുടെ സഹകരണം കൂടെ വേണം. കൊയിലാണ്ടി, വടകര, മാഹി ഭാഗങ്ങളില്‍നിന്ന് പോവുകയാണ് സൗകര്യം.ബോട്ടിലാണ് യാത്രയെങ്കില്‍ ചെറിയ മത്സ്യബന്ധന വള്ളം ഒപ്പം കൊണ്ടുപോകണം. വെള്ളിയാങ്കല്ലില്‍ പാറയില്‍ അടുപ്പിച്ച് കരയ്ക്കിറങ്ങാന്‍ ചെറിയ വള്ളം തന്നെ വേണം. വേലിയിറക്കസമയമാണ് വള്ളമടുപ്പിക്കാന്‍ അനുയോജ്യമായ സമയം. പരിചയസമ്പന്നരായവര്‍ ഉണ്ടെങ്കിലേ വള്ളമടുപ്പിക്കാന്‍ കഴിയൂ.
കൈ നിറയെ കളര്‍ഫുള്‍ ആണെങ്കിലും, ജീവിതം അത്രയ്ക്ക് കളര്‍ഫുള്‍ അല്ല... പഞ്ഞി മിട്ടായിക്കാരന്‍
ഇത് കടലിന്‍റെ മക്കള്‍..... ഉയര്‍ന്നു പൊങ്ങുന്ന തിരകള്‍ക്കിടയില്‍ നിന്നും മീന്‍ പിടിക്കുന്നവര്‍....
കടലിലേക്ക്‌ പെയ്തിറങ്ങാന്‍ തയ്യാറായി നില്‍ക്കുന്ന കാര്‍മേഘങ്ങള്‍...
മീന്‍പിടിത്തവും കഴിഞ്ഞു വരുന്ന ബോട്ട്...
ഇഷ്ടമായെങ്കില്‍ ഒന്ന് പോകണം ഈ മനോഹരതീരത്തിലേക്ക്...
ഇത് പോലെ കുറച്ചു മനോഹരങ്ങളായ സ്ഥലങ്ങള്‍കൂടെയുണ്ട് എന്റെ നാട്ടില്‍....
ഏതൊക്കെ ഇനിയെത്ര കാലം കൂടെ എന്നോര്‍ക്കുമ്പോഴാണ്‌ പ്രയാസം,...
ഇല്ല, ഒന്നും സംഭവിക്കില്ലെന്നു നമുക്ക് ആശ്വസിക്കാം.... നമ്മളൊന്നും അത്രയ്ക്ക് ക്രൂരന്‍മാരല്ലല്ലോ....
ഇതൊക്കെ ഇതുപോലെ നിലനില്‍ക്കേണ്ടത് നമ്മുടെയും, മറ്റു ജീവജാലങ്ങളുടെയും നില നില്‍പ്പിനു അത്യാവശ്യമാണ്,
ഇവിടെ ഈ മരുഭൂമിയില്‍ ഇരിക്ക്മ്പോഴാനു  നമ്മുടെ നാട്ടിന്റെ വില എന്തെന്നു എനിക്ക്  മനസ്സിലാകുന്നത്‌,
'കണ്ണുള്ളവന് കണ്ണിന്റെ വില അറിയില്ലല്ലോ എന്ന് പറയും പോലെ..'
Posted by Linu A at 10:30 PM 57 comments
Thursday, May 27, 2010
മുത്തപ്പന്‍മല അഥവാ പയംകുറ്റിമല, വടകര, കോഴിക്കോട്
വടകര പട്ടണത്തില്‍  നിന്നും വെറും അഞ്ചു കിലോമിറ്ററുകള്‍ മാത്രം ദൂരത്തിലുള്ള ഒരു മല.
വടകരയുടെയും, സമീപ പ്രദേശങ്ങളുടെയും ഭംഗി കുറച്ചു ഉയരത്തില്‍ ഇരുന്നു ആസ്വദിക്കാന്‍ ഇതുപോലൊരു സ്ഥലം വേറെ കാണില്ല....
അത്രയ്ക്ക് മനോഹരമാണ് ഇവിടെ നിന്നുള്ള കാഴ്ചകള്‍...!!
ശുദ്ധ വായുശ്വസിച്ചിരിക്കാവുന്ന മനോഹരമായ ഒരിടം....
ആകാശവും,കടലും, പച്ചപ്പുകളും, കുന്നും മലകളുമൊക്കെ മതിവരുവോളം കണ്ട് ആസ്വദിച്ചിരിക്കാവുന്ന  ഒരു മനോഹരമായ സ്ഥലം....
പയംകുറ്റി മലയില്‍ നിന്നുള്ള ഒരു ദൃശ്യം...
ഈ മലയില്‍ നിന്നും നോക്കിയാല്‍ അങ്ങ് ദൂരെ പടിഞ്ഞാറു അറബികടലും, കടലിലുള്ള വെള്ളിയാംകല്ലും, വടകര പട്ടണവും,
പിന്നെ  തെക്ക് പടിഞ്ഞാറായി മണിയൂര്‍ നവോദയ വിദ്യാലയവും, തിക്കൊടി ലൈറ്റ് ഹൌസും,
കിഴക്ക് ഭാഗത്തായി മേമുണ്ടയും, അതും കഴിഞ്ഞു അങ്ങ് ദൂരെ വയനാടന്‍ മലനിരകളും,
വടക്ക് ഭാഗത്തായി മടപ്പള്ളി കോളേജും, മാഹിയുടെ കുറച്ചു ഭാഗങ്ങളും, വില്യാപ്പള്ളി വലിയമലയും  നമുക്ക് കാണാം....
വളരെ മനോഹരമായ ഒരു കാഴ്ചയാണത്.
രസകരമായ ഒരു കാഴ്ച, പടിഞ്ഞാറ് കടല്‍ കാണുന്നത് തെങ്ങിന്‍ തോപ്പുകള്‍ക്കൊക്കെ മുകളിലായിട്ടാണ്.... ഇപ്പോള്‍ കടലിങ്ങു ഇറങ്ങി വരുമെന്ന രീതിയില്‍....
ഈ മലയുടെ പേരിന്റെ കൂടെ ഉള്ളത് പോലെ ഇവിടെ ഒരു മുത്തപ്പന്‍ ക്ഷേത്രമുണ്ട്.
നാട്ടുകാരുടെ എല്ലാവരുടെയും ഒത്തൊരുമയോടെ ആണ്ടില്‍ മുടങ്ങാതെ ഉല്‍ത്സവം നടക്കുന്ന ഒരു ക്ഷേത്രം.....
ഇവിടെ എത്തിച്ചേരാന്‍ വടകര പുതിയ ബസ്‌സ്ടാന്റില്‍  നിന്നും കിഴക്ക് ഭാഗത്തേക്കുള്ള തിരുവള്ളൂര്‍ - പേരാമ്പ്ര റോഡില്‍ ഏകദേശം നാല് കിലോമീറ്ററുകള്‍ സഞ്ചരിച്ചു കുട്ടോത്ത് പ്രദേശം കഴിഞ്ഞു, ഇല്ലത്ത്താഴ എത്തുമ്പോള്‍ റോഡിന്‍റെ ഇടതു ഭാഗത്ത് ചേര്‍ന്ന് ഒരു ക്ഷേത്രഭണ്ടാരവും, മുത്തപ്പന്‍ മലയിലേക്കുള്ള വഴി എന്ന് കാണിക്കുന്ന ഒരു ബോര്‍ഡും കാണാം.
ഈ ചെറിയ റോഡില്‍ ഏകദേശം ഒരു കിലോമിറ്റെര്‍ സഞ്ചരിച്ചാല്‍ നമുക്ക് മുത്തപ്പന്‍ മലയുടെ അടിവാരത്തെത്താം. കുത്തനെയുള്ള കയറ്റങ്ങളും വളവുതിരിവുകളുമുള്ള ഒരു റോഡ്‌ ആണിത്.
ഇവിടെ എത്താനുള്ള വേറൊരു വഴി വടകര അടക്കാത്തെരുവില്‍ നിന്നും സര്‍ക്കാര്‍ ആശുപത്രിയിലേക്കുള്ള റോഡ്‌ വഴി ആശുപത്രി കഴിഞ്ഞു, പുതിയാപ്പും കഴിഞ്ഞു മുന്‍പോട്ടുപോയാല്‍ മക്കൂല്‍പീടികയില്‍ നിന്നും വലതു ഭാഗത്തേക്ക് പോകുന്ന റോഡിലൂടെ കാവില്‍ റോഡില്‍ എത്താം. ഈ റോഡിലും മുന്‍പ് സൂചിപ്പിച്ചത് പോലുള്ള ഒരു ബോര്‍ഡ്‌ ഉണ്ട് , മുത്തപ്പന്‍മലയിലേക്കുള്ള വഴി കാണിച്ചു തരാന്‍ വേണ്ടി. മാക്കൂല്‍പീടികയില്‍ നിന്നും ലോകനാര്‍ക്കാവിലെക്കുള്ള  ഈ വഴിയിലാണ് വടകരയിലെ പ്രശസ്തമായ ആയുര്‍വേദ മരുന്ന് നിര്‍മ്മാദാക്കളായ  സിദ്ധസമാജത്തിന്റെ ആസ്ഥാനം. ലളിത ജീവിതം നയിക്കുന്ന, കൂട്ടമായി ജീവിക്കുന്ന സിദ്ധസ്വാമിമാരുടെ ആസ്ഥാനം.
ഏക്കറുകളോളം നീണ്ടുകിടക്കുന്ന ഈ ആസ്ഥാനം പൂര്‍ണ്ണമായും വലിയ ചുറ്റുമതിലുകള്‍ കൊണ്ട് സംരക്ഷിച്ചിരിക്കുന്നു... ഈ മതിലിനുള്ളില്‍ സിദ്ധവിദ്യ സ്വീകരിച്ച സ്വാമിമാരുടെ താമസസ്ഥലവും, പ്രാര്‍ത്ഥനാമന്ദിരവും, ആയുര്‍ വേദ മരുന്നുകള്‍ ക്ക് വേണ്ട ചെടികളുടെ വലിയത്തോട്ടങ്ങളും പിന്നെ സിദ്ധവിദ്യയെ കുറിച്ചു പറഞ്ഞു തരുന്ന ഒരു വലിയ ഗാലെറിയും ഉണ്ട്. ഇവിടെ നിന്നും നമുക്ക് ഇവരുടെ പ്രസിദ്ധീകരണങ്ങള്‍ വാങ്ങാവുന്നതാണ്. വളരെ തുച്ചമായ പൈസയാണ് ഇതിനു ഇടാക്കുന്നത്...!!
എല്ലാ വര്‍ഷവും വൃക്ഷികത്തിലെ കാര്‍ത്തിക നാളില്‍ ആണ് ഇവിടെ ഉത്സവം. അന്ന് ഇവിടെ ആശ്രമ പരിസരത്ത് ആത്മീയ പ്രഭാഷണങ്ങളും, പിന്നെ വരുന്ന അതിഥികള്‍ക്കൊക്കെ  വിഭവസമൃദമായ സദ്യയും ഒരുക്കിയിരിക്കും. അന്നേ ദിവസം അവിടെ വളരെ സ്വാദിഷ്ടമായ പഞ്ചാമൃത്  വിളംബാറണ്ട് .  അടുത്ത ഒരു വര്‍ഷത്തേക്ക്   കേടുകൂടാതെ നില്‍ക്കും എന്നതാണ് ഇതിന്റെ വേറൊരോ ഗുണം.  പണ്ട് കഴിച്ച പഞ്ചാമൃതിന്റെ സ്വാദ് ഇപ്പോഴും നാവിന്‍തുംബിലുണ്ട്, അത്രയ്ക്ക് സ്വാദിഷ്ടമാണ്‌ ഈ പഞ്ചാമൃത്.
(ക്ഷമിക്കണം, സിദ്ധ സമാജത്തിന്റെ ഫോട്ടോസ് ഒന്നും ഇപ്പോള്‍ എന്റെ കയ്യില്‍ഇല്ല, അടുത്ത അവധിക്കു ഫോട്ടോസ് എടുത്തു പോസ്റ്റുന്നുണ്ട്....)
ഈ വഴിയില്‍ സിദ്ധ സമാജം കഴിഞ്ഞു മുന്പോട്ടുപോയാല്‍ നമുക്ക്  വടക്കന്‍ കേരളത്തിലെ പ്രശസ്തമായ ലോകമലയാര്‍ക്കാവ് ക്ഷേത്രമെന്ന 'ലോകനാര്‍ക്കാവ് ക്ഷേത്രത്തില്‍' എത്താം. വടക്കന്‍ പാട്ടിലെ വീരനായകന്‍ തച്ചോളി ഒതെന്റെ പ്രിയദേവതയായ കാവില്ലമ്മയുടെ വാസസ്ഥലമായ ലോകനാര്‍ക്കാവ് ക്ഷേത്രം.
ലോകനാര്‍ക്കാവ് ക്ഷേത്രം, അമ്പലകുളത്തിനടുത്ത് നിന്നുള്ള കാഴ്ച...
മലയുടെ അടിവാരത്തെത്തിയാല്‍ പിന്നെ മലകയറ്റത്തിനു  ചുരം കയറുന്നതിനു സമാനമായ ഒരു ചെറിയ പാതയാനുള്ളത്. ഇടക്ക് ഹെയര്‍ പിന്‍ വളവുകളുള്ള, പറങ്കി മാവുകളും, കാട്ടുചെടികളും നിറഞ്ഞ ഒരു കൊച്ചു പാത.
മലകയറുമ്പോള്‍ കണ്ട ചില കാഴ്ചകള്‍...
മുന്‍പ് കോളേജു വിദ്യാഭ്യാസ കാലത്ത് മുടങ്ങാതെ വൈകുന്നേരങ്ങളില്‍ ഈ മലകയറുമായിരുന്നു.അസ്തമയ സൂര്യന്റെ ഭംഗികാണാന്‍.. ആകാശത്തിന്റെ നിറച്ചാര്‍ത്തുകള്‍ ആസ്വദിക്കാന്‍...
ചില  അസ്തമയ കാഴ്ചകള്‍ .... മുത്തപ്പന്‍ മലയില്‍ നിന്നും....
പണ്ട് ഇതുപോലെ എത്രയോ തവണ ഈ മലമുകളില്‍  വന്നിട്ടുണ്ട്...
ആഘോഷം...  ഓരോ നിമിഷത്തിലും....  അതാണ്‌ ബാല്യകാലം.... നമുക്ക് നഷ്ടപ്പെട്ടു കഴിഞ്ഞത്...
പണ്ട് വൈകുന്നേരങ്ങളില്‍ മലകയറുന്നത് അസ്തമയം കാണാനും, പിന്നെ  മുത്തപ്പന്റെ അമ്പലത്തില്‍ നിന്നും കിട്ടുന്ന പ്രസാദമായ അവലും, കടല പുഴുങ്ങിയതും, തേങ്ങാകഷണങ്ങളും കഴിക്കാനും വേണ്ടിയായിരുന്നു. മുത്തപ്പന്റെ പ്രസാദമായ കള്ള്മാത്രം ഞങ്ങള്‍ക്ക് കിട്ടിയിരുന്നില്ല.....
അന്ന് ഈ മലയുടെ മുകളിലെത്താന്‍ ഈ ചുരം കയറ്റംമാത്രമായിരുന്നു ശരണം, എന്നാല്‍ ഇപ്പോള്‍ മലയുടെ മുകളില്‍ വരെ കാറുകള്‍ എത്തും, കഴിഞ്ഞ അവധിക്കാലത്ത് ഞാനും വണ്ടി മുകളില്‍ വരെ കയറ്റിയിട്ടുണ്ട്. മലയുടെ പിന്‍ഭാഗത്തുള്ള കുത്തനെയുള്ള കയറ്റത്തിലൂടെ....ഈ വഴിയോടു ചേര്‍ന്ന് വലിയൊരു കരിങ്കല്‍ ക്വാറിയും ഉണ്ട്. വളരെ ശ്രദ്ധിച്ച് വേണം വണ്ടി ഓടിക്കാന്‍....
ഇപ്പോള്‍ ഇവിടെ കുറച്ചു പരിഷ്കാരങ്ങള്‍ ഒക്കെ വരുന്നുണ്ട് അതിന്റെ തെളിവാണ് ടൂറിസംവകുപ്പിന്റെ
ഈ ശിലാഫലകവും,  സൌരോര്‍ജ്ജ വിളക്കുമൊക്കെ....
മുന്‍പ് ഈ മലമുകളില്‍ നിറയെ പറങ്കിമാവുകളും, കരിമ്പാറകൂട്ടങ്ങളും മാത്രമായിരുന്നു, അന്നൊക്കെ വൈകുന്നേരങ്ങളില്‍ ഒരു പാട് തവണ ഈ പാറക്കൂട്ടങ്ങളിലും, മരകൊമ്പുകളിലും ഇരുന്നു സൂര്യാസ്തമയം ആസ്വദിച്ചിട്ടുണ്ട്. അതൊക്കെ ഇന്ന് ഒരു സുഖമുള്ള ഓര്‍മ്മകള്‍ മാത്രം....
ഇന്നത്തെ ഈ തിരക്ക് പിടിച്ച യാന്ത്രികയുഗത്തില്‍ ഇതൊക്കെ എനിക്ക് നഷ്ടപ്പെട്ടു കഴിഞ്ഞിരിക്കുന്നു....
കഴിഞ്ഞ അവധിക്കു മുത്തപ്പന്‍ മലയിലേക്കുള്ള യാത്രയില്‍ കൂടെ മൂന്നുപെരുമുണ്ടായിരുന്നു.
എന്റെ പ്രിയ സ്നേഹിതന്‍ മുകുന്ദന്‍മാഷ്, മാഷിന്റെ മകന്‍ ജോബിന്‍, പിന്നെ സുഹൃത്ത് അനീഷും.
മാഷിനെയും അനീഷിനെയും ഒന്ന് കാണാന്‍ ഇവര്‍ ജോലിചെയ്യുന്ന വടകര സംസ്കൃതഹയര്‍സെക്കണ്ടറി സ്കൂളില്‍ ചെന്നതായിരുന്നു, കുറച്ചു സമയം അവിടെ ഇരുന്നു നാട്ടുവിശേഷങ്ങള്‍ ഒക്കെ പറഞ്ഞു, അതിനിടക്ക് മാഷിന്റെ സ്നേഹ നിര്‍ബന്ധത്തിനു വഴങ്ങി ഒരു ചായ കുടിക്കാന്‍ പുറത്തിറങ്ങിയതായിരുന്നു....
ആ യാത്ര ചെന്നെത്തിയത് ഈ പയംകുറ്റിമലയില്‍...
എന്നും എന്റെ യാത്രകള്‍ ഇങ്ങനെയാണ്, യാതൊരു മുന്‍ഒരുക്കങ്ങളും ഇല്ലാതെ,
അതുകൊണ്ട് തന്നെ നാട്ടിലെത്തിയാല്‍ ക്യാമറ ഇപ്പോഴും കയ്യില്‍ കരുതും, ഒരു അവയവം പോലെ...
എങ്ങനുണ്ട് മുത്തപ്പന്‍ മലയിലെ കാഴ്ചകള്‍?... കൊള്ളാമോ?...
എന്താ ഒന്ന് പോകണമെന്ന് തോന്നുന്നുണ്ടോ?... മുത്തപ്പന്‍മലയിലേക്ക്...
കോഴിക്കോടെ - കണ്ണൂര്‍ റൂട്ടില്‍ യാത്രചെയ്യുന്നെങ്കില്‍  ഒന്ന് പോകണം ഈ മനോഹരമായ മലമുകളിലേക്ക്...
വൈകുന്നേരങ്ങളാണ്  മുത്തപ്പന്‍ മലകയറ്റത്തിനു ഏറ്റവും പറ്റിയ സമയം...
മനോഹരമായ ഒരു അസ്തമയവും കാണാം,
ഭക്തിമാര്‍ഗത്തില്‍ ഉള്ളവരാണെങ്കില്‍ മുത്തപ്പന്‍ മലയിലേക്കുള്ള വഴിക്ക് ലോകനാര്‍ക്കാവ് ക്ഷേത്രവും, അടുത്തു തന്നെയുള്ള മേമുണ്ടമഠം  സര്‍പ്പക്ഷേത്രത്തിലും പോകാം.
വളരെ അടുത്തുതന്നെയാണ് ഈ ക്ഷേത്രങ്ങള്‍.....
സൂര്യനെ വിഴുങ്ങുന്ന ജോബിന്‍,.... ഇങ്ങനെയാണോ സൂര്യഗ്രഹണം ഉണ്ടാകുന്നത് ?....
കൂടണയുന്ന കാക്ക... മലമുകളില്‍ നിന്നും കിട്ടിയത്....
അസ്തമയ ഭംഗി ആസ്വദിച്ചു  കൊണ്ട്.... മലമുകളില്‍ നിന്നും....
കാട്ടുപുല്ലുകള്‍.... ഇതൊന്നും ഇവിടെ എനിക്ക് കാണാന്‍ കിട്ടില്ല...
Posted by Linu A at 6:57 PM 43 comments
Older Posts >> Home
Subscribe to: Posts (Atom)
View my complete profile
മുഴുവന്‍ പോസ്റ്റുകളും ഇവിടെ കാണാം
This is a Flickr badge showing public photos and videos from linudsign. Make your own badge here.
© Free Blogger Templates 'Photoblog II' by Ourblogtemplates.com 2008